CELEX: 32019D0082
Language: lt
Date: 2019-01-17 00:00:00
Title: 2019 m. sausio 17 d. Komisijos įgyvendinimo sprendimas (ES) 2019/82, kuriuo iš dalies keičiamas Įgyvendinimo sprendimo (ES) 2016/2009, kuriuo patvirtinamos valstybių narių pateiktos vakcinacijos nuo žvynelinės programos, priedas (pranešta dokumentu Nr. C(2019) 105) (Tekstas svarbus EEE.)

21.1.2019   
               
               
                  LT
               
               
                  Europos Sąjungos oficialusis leidinys
               
               
                  L 18/48
               
            
         KOMISIJOS ĮGYVENDINIMO SPRENDIMAS (ES) 2019/82
         2019 m. sausio 17 d.
         kuriuo iš dalies keičiamas Įgyvendinimo sprendimo (ES) 2016/2009, kuriuo patvirtinamos valstybių narių pateiktos vakcinacijos nuo žvynelinės programos, priedas
         
            
               (pranešta dokumentu Nr. C(2019) 105)
            
         
         (Tekstas autentiškas tik bulgarų, kroatų ir graikų kalbomis)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
         atsižvelgdama į 1990 m. birželio 26 d. Tarybos direktyvą 90/425/EEB dėl Sąjungos vidaus prekyboje tam tikrais gyvūnais ir produktais taikomų veterinarinių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
         atsižvelgdama į 1992 m. gruodžio 17 d. Tarybos direktyvą 92/119/EEB, nustatančią Bendrijos bendrąsias tam tikrų gyvūnų ligų kontrolės priemones ir konkrečias priemones nuo kiaulių vezikulinės ligos (3), ypač į jos 19 straipsnio 1 dalies a punktą, 3 dalies a punktą ir 6 dalį,
         kadangi:
         
                     (1)
                  
                  
                     Direktyvoje 92/119/EEB nustatytos bendrosios kontrolės priemonės, kurios turi būti taikomos kilus tam tikrų gyvūnų ligų, įskaitant gumbelinę (žvynelinę), protrūkiui. Taikant tas kontrolės priemones, be kita ko, nustatomos apsaugos ir stebėjimo zonos apie užkrėstą ūkį, be to, gumbelinės protrūkio atveju kaip papildoma kontrolės priemonė numatyta neatidėliotina vakcinacija;
                  
               
                     (2)
                  
                  
                     2015 m. rugpjūčio mėn. Graikijoje pirmą kartą patvirtintas gumbelinės atvejis; 2016 m. nustatyta gumbelinės atvejų Bulgarijoje ir papildomų atvejų Graikijoje, taip pat keliose kaimyninėse trečiosiose šalyse. 2017 m. gumbelinė Pietryčių Europoje buvo mažiau išplitusi, tačiau Albanijoje ši liga vėl pasireiškė dideliu mastu, o Graikijoje ir buvusiojoje Jugoslavijos Respublikoje Makedonijoje nustatyta keletas papildomų pavienių protrūkių;
                  
               
                     (3)
                  
                  
                     reaguodamos į gumbelinės protrūkius, ligos paveiktos valstybės narės, visų pirma Graikija ir Bulgarija, taip pat paveiktos kaimyninės trečiosios šalys įgyvendino gyvų galvijų ir nelaisvėje laikomų laukinių atrajotojų masinės vakcinacijos programas. 2016 m. ir 2017 m. Kroatija, kurioje iki to laiko gumbelinės nenustatyta, atsižvelgdama į epizootinę padėtį kaimyninėse valstybėse narėse ir trečiosiose šalyse, kaip prevencinę priemonę taip pat įgyvendino masinės vakcinacijos nuo gumbelinės programą. Vakcinacijos nuo gumbelinės programas Graikijoje, Bulgarijoje ir Kroatijoje patvirtino Komisija pagal Komisijos įgyvendinimo sprendimą (ES) 2016/2009 (4) ir šios trys valstybės narės yra tinkamai įtrauktos į to akto priedą kaip turinčios patvirtintas vakcinacijos nuo gumbelinės programas;
                  
               
                     (4)
                  
                  
                     2018 m. gumbelinės epizootinė padėtis dar pagerėjo ir apie gumbelinės atvejus nepranešta nė vienoje valstybėje narėje ar kaimyninėje trečiojoje šalyje Pietryčių Europoje, išskyrus Turkiją. Tais pačiais metais visose valstybėse narėse ir kaimyninėse trečiosiose šalyse Pietryčių Europoje, kurios buvo paveiktos gumbelinės, buvo toliau atliekama masinė vakcinacija nuo gumbelinės;
                  
               
                     (5)
                  
                  
                     nuo 2018 m. pradžios Kroatija, atsižvelgdama į palankią epizootinę padėtį toje valstybėje narėje ir kaimyninėse šalyse, sustabdė vakcinaciją nuo gumbelinės. Vietoje to Kroatija pradėjo įgyvendinti gumbelinės stebėsenos programą, kurią patvirtino Komisija. Tą stebėsenos programą sudaro klinikinė, virusologinė ir serologinė stebėsena, daugiausia dėmesio skiriant didelės rizikos sritims, esančioms arti valstybių narių ir kaimyninių trečiųjų šalių, kuriose pastaraisiais metais pranešta apie gumbelinės protrūkius. Pagal 2018 m. spalio 13 d. Kroatijos Komisijai pateiktą ataskaitą klinikinės, virusologinės ir serologinės stebėsenos rezultatai rodo, kad nėra įrodymų, jog jos teritorija užkrėsta gumbeline;
                  
               
                     (6)
                  
                  
                     todėl Kroatija nebeturėtų būti įtraukta į valstybių narių, turinčių patvirtintą vakcinacijos nuo gumbelinės programą, sąrašą, nes toje valstybėje narėje vakcinacija nuo gumbelinės nebeatliekama;
                  
               
                     (7)
                  
                  
                     todėl Įgyvendinimo sprendimo (ES) 2016/2009 priedas turėtų būti atitinkamai iš dalies pakeistas;
                  
               
                     (8)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2016/2009 priedas pakeičiamas šio sprendimo priedo tekstu.
         
         
            2 straipsnis
            Šis sprendimas skirtas Bulgarijos Respublikai, Graikijos Respublikai ir Kroatijos Respublikai.
         
         
            Priimta Briuselyje 2019 m. sausio 17 d.
            
               
                  Komisijos vardu
               
               Vytenis ANDRIUKAITIS
               
                  Komisijos narys
               
            
         
         
            (1)  OL L 395, 1989 12 30, p. 13.
         
            (2)  OL L 224, 1990 8 18, p. 29.
         
            (3)  OL L 62, 1993 3 15, p. 69.
         
            (4)  2016 m. lapkričio 15 d. Komisijos įgyvendinimo sprendimas (ES) 2016/2009, kuriuo patvirtinamos valstybių narių pateiktos vakcinacijos nuo žvynelinės programos (OL L 310, 2016 11 17, p. 66).
      
      
         
            PRIEDAS
            
               
                  
                     „PRIEDAS
                     
                                 —
                              
                              
                                 Graikijos pateikta vakcinacijos programa.
                              
                           
                                 —
                              
                              
                                 Bulgarijos pateikta vakcinacijos programa.
                              
                           
               “